شەفەق نیوز/ دەیان لە خەڵک شەنگال، ئمڕوو
پەکشەممە، دەرچگنە خۆپیشاندان ئەرا پشتگیری ئەو رێککەفتنە ک حکومەت هەرێم کوردستان
وەگەرد حکومەت فیدڕاڵی لە باوەت گونجانن رەوشەگان لە قەزای شەنگال دابڕیاگ وەپی رەسی.
موزاحم حوێت نۆینەر پیکهاتەی عەرەو لە
هەرێم ک لە خۆپیشاندانەگان بەشدار بوی، ئەرا ئاژانس شەفەق نیوز وت: ئی خۆپیشاندانە
وە ئامانج زویکردن لە جیوەجی کردن رێککەفتنەگە رێکخریاگە، ئەرا بەرژەوەنی خەڵک قەزاگە
ک لەدەس داعش و کۆمەڵە لەیاسا دەرچگەیل زیان وەخوەیان دوینن.
خۆپیشاندانەگە لە قەزای شێخان لە پارێزگای
دهۆک دەسکردەپی و خۆپیشاندەرەگان ک خوەیان لە شەنگال ئاوارەن، داوای قاوداین پەکەکە
لە قەزاگەیان کردن، تا دووارە وەرەو میلکانیان بچنەو.
پەیامنێر ئاژانس شەفەق نیوز وت: خۆپیشاندەرەگان
دروشمەیل دژوە کردەوەیل پەکەکە هەڵگردن لە کارەیل پێشەلکاری رسوومە مرۆییەکان و یاسا
ناودەوڵەتیەگان، و توومەتبار پەکەکە کردن وە رفانن مناڵە ئەیزیدیەگان و بردنیان ئەرا
ناو خودیان.
لەلای خوەییش مەحما خەلیل قایمقام وەرین
قەزای شەنگال ئەرا ئاژانس شەفەق نیوز وت: دەرکردن کۆمەڵە چەکدارەگان لە قەزاگە کار
گرنگیگە وئاوارەگان نیەتوێنن ئەرا میلکانیان بچنەو تا ئەندامەیل پەکەکە هانە قەزاگە
و زاڵبوین سەربازی لەبانی دیرن.
